**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 8 Φεβρουαρίου 2023, ημέρα Τετάρτη και ώρα 12.25΄, στην Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Προέδρου αυτής, κυρίου Κωνσταντίνου Γκιουλέκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εθνικής Άμυνας «Δημιουργία Πάρκου Ναυτικής Παράδοσης – Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου» (3η συνεδρίαση).

Στη συνεδρίαση παρέστησαν ο Υφυπουργός Εθνικής Άμυνας, κ. Νικόλαος Χαρδαλιάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Κατσώτης Χρήστος, Συντυχάκης Μανώλης, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Μπογδάνος Κωνσταντίνος.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η 3η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων της Βουλής, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Εθνικής Άμυνας με τίτλο «Δημιουργία Πάρκου Ναυτικής Παράδοσης – Κύρωση σύμβασης δωρεάς μεταξύ της εταιρείας “Κύκλωψ Αστική μη Κερδοσκοπική Εταιρεία” και του Ελληνικού Δημοσίου».

Πριν ξεκινήσουμε τη συζήτηση επί των άρθρων, να προχωρήσουμε στην ψηφοφορία επί της αρχής. Ο Εισηγητής της Πλειοψηφίας, ο κ. Χατζηδάκης, ψηφίζει υπέρ.

Ο Εισηγητής της Μειοψηφίας, ο κ. Δρίτσας, δήλωσε ότι ο ΣΥΡΙΖΑ δεν συμμετέχει στην ψηφοφορία.

Ο Ειδικός Αγορητής του Κινήματος Αλλαγής, ο κ. Κεγκέρογλου, είπε ότι ψηφίζει υπέρ.

 Ο Ειδικός Αγορητής του Κ.Κ.Ε., ο κ. Κατσώτης, είπε ότι καταψηφίζει το νομοσχέδιο.

Ο Ειδικός Αγορητής της Ελληνικής Λύσης, ο κ. Μυλωνάκης, δήλωσε επιφύλαξη και ο Ειδικός Αγορητής του ΜέΡΑ25, ο κ. Γρηγοριάδης, δήλωσε ότι καταψηφίζει.

Επομένως το σχέδιο νόμου του Υπουργείου Εθνικής Άμυνας όπως αναφέρθηκε προηγουμένως, επί της αρχής γίνεται δεκτό κατά πλειοψηφία.

Το λόγο έχει ο κ. Δρίτσας.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Θα ήθελα αρχίζοντας γιατί το θεωρώ υποχρέωσή μου, χθες πράγματι συμπεριφέρθηκα στη συνεδρίαση της Επιτροπής μας με μια ένταση που συνήθως δεν με διακρίνει. Ξέρω γιατί το έκανα, γιατί βρέθηκα μπροστά σε μια κατάσταση τετελεσμένων, που το αξιακό μου σύστημα το πολιτικό και το ανθρώπινο δεν την ανέχεται. Παρόλα αυτά, εάν δημιούργησα κάποια εντύπωση αρνητική στους παριστάμενους ή στον Υπουργό ή στους άλλους, παραδέχομαι ότι η ένταση ήταν υπερβολική. Αλλά νομίζω ότι είναι ανθρώπινη, γιατί δεν μπορώ ορισμένα πράγματα να τα δεχτώ γιατί γι’ αυτά έχω παλέψει σε όλη μου τη ζωή.

Δεν υπάρχει χώρα, της Ευρώπης τουλάχιστον, αλλά και άλλες χώρες πέρα από την ιστορική και πολιτισμική παράδοση της Ευρώπης, που τέτοιου είδους ζητήματα να μην προσεγγίζουν με μια ολιστική προσέγγιση αναμόρφωσης, ανάπλασης, ανάδειξης, ισορροπίας, αρμονίας και της πρόσκλησης κα πρόκλησης ενδιαφέροντος με κριτήρια εμπορικά, παραγωγικά, οικονομικά, τουριστικά ή οτιδήποτε άλλο, αλλά και με σεβασμό σε όλη την ιστορική διαδρομή, στα συγκριτικά πλεονεκτήματα κάθε χώρας, στην ιστορικότητα, αλλά και στον ορίζοντα του μέλλοντος, με έναν τρόπο που πραγματικά να βαθαίνει τις παρεμβάσεις και κυρίως να τις κοινωνικοποιεί και να τις μετατρέπει σε ευκαιρία δημιουργικής συμμετοχής και όχι απλώς καταναλωτισμού.

Εν προκειμένω, η ναυτική ιστορία της Ελλάδας, πολεμική και εμπορική, που φυσικά περιλαμβάνει και τα νησιά και τους ναυτικούς και τα πάντα, είναι μια ιστορία πραγματικά θαυμαστή. Για παράδειγμα, είναι μεταξύ των κορυφαίων έργων του παγκόσμιου πολιτισμού οι «Πέρσες» του Αισχύλου. Κάνω μια μικρή αναφορά. Υπάρχουν εκατοντάδες χιλιάδες τέτοια παραδείγματα, που αφορούν την ελληνική ναυτοσύνη ανά τους αιώνες, και την παλαιότερη και τη σύγχρονη. Ειδικά για την Αττική και το θαλάσσιο τόξο και το Σαρωνικό, το τρίγωνο Παρθενώνας - ναός της Αφαίας - ναός του Σουνίου, είναι από την κλασική αρχαιότητα πυλώνες που οριοθετούν όχι μόνο κατακτήσεις πολιτισμικές και ιστορικότητες αφάνταστης σημασίας, αλλά διαμορφώνουν και τη χωροταξική σύγκλιση για αυτήν την πραγματική διάσταση της ελληνικής ναυτοσύνης.

Αν πούμε από την Ελευσίνα, τη Σαλαμίνα, το Πέραμα, της Ζέα, το λιμάνι του Πειραιά, το Σαρωνικό, την ακτογραμμή της Πειραϊκής και της Καστέλας, του Νέου Φαλήρου, του Μοσχάτου και της Καλλιθέας, του Παλαιού Φαλήρου και μέχρι εκεί, γιατί μετά πολύ σημαντική από άποψη τουριστικής ανάπτυξης και φυσικού περιβάλλοντος και λοιπά, αλλά η ιστορικότητα φτάνει μέχρι εκεί περίπου, χωρίς να αποκλείουμε άλλα πράγματα. – άλλωστε, είπα μέχρι το Σούνιο – απαιτεί η Πολιτεία, όχι μόνο οι κυβερνήσεις, που σημαίνει κοινωνία, αυτοδιοίκηση, επιστήμη, κυβερνήσεις, τα πάντα, απαιτεί σχεδιασμό ολιστικό και όχι αποσπασματικό.

Σε αυτήν την περίπτωση ad hoc, αυτό που προανέφερα και χθες το βράδυ και σήμερα στην ακρόαση των φορέων, η δημιουργία μιας υπερσύγχρονης, ευέλικτης, μιας πολύ επίπεδης δομής που όμως να είναι ναυτικό μουσείο, γιατί δεν υπάρχουν πια και πολλοί ελεύθεροι χώροι, με κέντρο τον άξονα Πειραιά - Παλαιό Φάληρο, χωρίς να αποκλείει και άλλες δυνατότητες, είναι ένας σχεδιασμός που είναι υποχρεωμένες να τον κάνουν οι κυβερνήσεις, αλλά τον έχουν κάνει κατά καιρούς άξιοι επιστήμονες του χωροταξικού σχεδιασμού της Αθήνας και της Αττικής, του ΟΣΑ, και των πανεπιστημίων και των πολυτεχνείων. Παράδειγμα, τέτοιες φωνές στην αξιοποίηση του Ελληνικού δεν αξιοποιήθηκαν.

Η εμπορευματοποίηση των πάντων, η επιφάνεια θεωρείται ότι είναι προτιμητέα κατεύθυνση για την ανάπτυξη ενώ το αντίθετο συμβαίνει, αυτού του είδους η ανάπτυξη πολύ γρήγορα «μπουκώνει», με συγχωρείτε και παύει να είναι αναπτυξιακή, γιατί δεν έχει έρμα, γιατί δεν έχει σεβασμό ούτε στην ιστορία ούτε στις ανάγκες της σύγχρονης εποχής. Μη μου πείτε ότι οι σύγχρονες ανάγκες για αυτή την ιστορική περιοχή της ακτογραμμής του Σαρωνικού είναι το καζίνο και τα πολυώροφα κτίρια που κάποιοι πάμπλουτοι θα τα κάνουν κατοικίες. Γι’ αυτό είναι πολύ φθηνή η συζήτηση που γίνεται και δεν αντιστοιχεί πραγματικά και δημιουργεί τις γνωστές ψευδώνυμες πολώσεις, ποιος είναι με την ανάπτυξη και ποιος δεν είναι και ο καταναλωτισμός δεν είναι ανάπτυξη.

Χάνεται, λοιπόν, μία ευκαιρία εν προκειμένω ενώ θα μπορούσε να μη χαθεί, υπήρχαν όλα τα εχέγγυα για μία άλλη αντιμετώπιση, ώστε το έργο αυτό στην περιοχή του Παλαιού Φαλήρου και με την δωρεά την καλοδεχούμενη που είναι και σημαντική σε ύψος να ενεργοποιήσει ενωτικές παρουσίες όλων των παραγόντων της πολιτείας που προανέφερα και περιέγραψα πριν, για να καταλήξουμε σε ένα σχεδιασμό που θα έχει ως κορμό το Ελληνικό Μουσείο Ναυτικής Παράδοσης, ιστορικής, σύγχρονης, εμπορικής, πολεμικής και λοιπά με αδιαμφισβήτητο κέντρο αυτονόητο τον Πειραιά, αλλά και με πολύ σημαντικό άξονα το Παλαιό Φάληρο και τους χώρους εκεί που έχουν διαμορφωθεί και όντως προσφέρονται και αυτό να είναι επ΄ ωφελεία ολόκληρης της Ελλάδας, αλλά και μέσα στην προσφορά της Ελλάδας επ ωφελεία του σύγχρονου ευρωπαϊκού πολιτισμού και της οικονομίας.

Εδώ με αυτήν την αβάσιμη και αγχώδη τακτικιστική προσέγγιση χάνουμε μία ευκαιρία και αυτό με λυπεί βαθύτατα. Μια ευκαιρία πραγματικού και αυτά δεν είναι οράματα, είναι ώριμα πράγματα που μπορούν να γίνουν πράξη και από άποψη οικονομικού κόστους και από άποψη σχεδιασμού και από άποψη διοικητικής αρμονίας και όλα αυτά. Δεν είναι καθόλου τυχαίο, ότι έχει πάρει πάνω του όλη αυτή την ιστορία.

**ΚΩΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Κύριε συνάδελφε, με συγχωρείτε, αλλά τώρα με ενημέρωσε ο κύριος Υπουργός για ένα τραγικό νέο. Ο συνάδελφός μας, ο Μανούσος Βολουδάκης, ο Βουλευτής του Νομού Χανίων της Κρήτης, της Νέας Δημοκρατίας έφυγε από τη ζωή. Τώρα με ενημέρωσε ο κύριος Χαρδαλιάς, γι’ αυτό σας διέκοψα.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Κι αν δεν κάνω λάθος και μέλος της Επιτροπής μας.

**ΚΩΣΤΑΝΤΙΝΟΣ ΓΚΙΟΥΛΕΚΑΣ(Πρόεδρος της Επιτροπής):** Και μέλος της Επιτροπής μας.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας):** Εγώ δεν έχω καμία αντίρρηση να διακόψω και να κάνετε ότι νομίζετε, κύριε Πρόεδρε.

**ΚΩΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Τώρα, επειδή μόλις το πληροφορηθήκαμε, εγώ αυτό το οποίο έχω να πω είναι ότι εκφράζουμε την οδύνη μας πραγματικά για το τραγικό αυτό συμβάν. Θα επικοινωνήσουμε με την οικογένειά του βεβαίως και θα πληροφορηθούμε τα σχετικά με την κηδεία του συναδέλφου. Πραγματικά είμαστε συντετριμμένοι τώρα, γιατί ήταν ένα νέο που έπεσε ως κεραυνός.

Ήταν ένας νέος σχετικά συνάδελφος στην ηλικία, 56 ετών, ένας δραστήριος συνάδελφος και ένας αγαπητός φίλος και με την έννοια αυτή, νομίζω ότι εκφράζω και απηχώ τα συναισθήματα όλων των συναδέλφων, ότι θα μεταφέρουμε τα βαθιά και ειλικρινή συλλυπητήριά μας στην οικογένειά του. Είναι τραγική είδηση. Θα ετοιμάσουμε ένα σχετικό συλλυπητήριο καταρχήν και όλα τα υπόλοιπα. Συνεχίστε κύριε Δρίτσα.

**ΘΕΟΔΩΡΟΣ ΔΡΙΤΣΑΣ (Εισηγητής της Μειοψηφίας)**: Η είδηση είναι σοκαριστική και για μένα, μου γεννά οδύνη και σας βεβαιώνω, κύριε Πρόεδρε ότι και από τη δική μας πλευρά, από την πλευρά του ΣΥΡΙΖΑ, η είδηση αυτή γεννά πολύ μεγάλη θλίψη. Έτσι κι αλλιώς, κάθε απώλεια συναδέλφου και ανθρώπου είναι μια τραγική είδηση, αλλά ειλικρινά θέλω να καταθέσω ότι ο συνάδελφος Βολουδάκης ήταν όλα αυτά τα χρόνια και είναι, μια παρουσία εξαιρετικά αξιοπρεπής, πολιτικά και ανθρώπινα στο Ελληνικό Κοινοβούλιο, με απόψεις, με τεκμηρίωση, με παρέμβαση και με συμβολή με πολιτικούς όρους και αυτό κάνει την λύπη μας ακόμα μεγαλύτερη. Θερμά συλλυπητήρια και από τη δική μας την πλευρά στην οικογένειά του και στους δικούς του.

Δυσκολεύομαι τώρα να συνεχίσω, δηλώνω όμως αυτό. Λυπούμαστε από την πλευρά της αξιωματικής αντιπολίτευσης, δεν έχει νόημα, μπορεί να υπάρχουν και δικές μας ευθύνες γιατί και εμείς κυβερνήσαμε τη χώρα, αλλά δεν είναι εκεί το ζήτημα. Το ζήτημα είναι, ότι χάνεται μια ευκαιρία, εκεί όπου υπήρχε η ευκαιρία, όχι γενική και αόριστη και θεωρητική, αλλά εκεί που υπήρχε η ευκαιρία και η δυνατότητα. Αν υπάρχει τρόπος να επανεξεταστεί όσος αυτός ο σχεδιασμός, θα ήταν ευχής έργο και πράξη ευθύνης. Θα επιφυλαχθώ για την επόμενη συνεδρίαση, κύριε Πρόεδρε, γιατί θέλω να θέσω μερικά ερωτήματα και στον κ Υπουργό κυρίως αναφορικά με τις εμπορικές χρήσεις και κάποια άλλα ζητήματα.

Κάτι τελευταίο, που προτίθεται νομίζω και ο συνάδελφος από τη Θεσσαλονίκη, ο κ. Αμανατίδης, να το θέσει. Δεν το έθεσα χθες, ακριβώς γιατί ήθελα να είστε και εσείς παρών που το ξέρετε το θέμα. Είναι θέμα του Υπουργείου Εθνικής Άμυνας.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας)**: Το διερευνούμε ήδη από χθες.

**ΘΕΟΔΩΡΟΣ ΔΡΙΤΣΑΣ(Εισηγητής της Μειοψηφίας)**: Για το Πολεμικό Μουσείο λέτε και τα γραφεία του ΣΦΕΑ. Σταματώ εδώ, δεν πρέπει να δώσω άλλη συνέχεια και ευχαριστώ πάρα πολύ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής)**: Ευχαριστούμε και εμείς κ. Δρίτσα. Κάτω από ένα πολύ βαρύ κλίμα βέβαια, συνεχίζουμε τη συνεδρίαση. Η είδηση έπεσε σαν κεραυνός εν αιθρία. Πραγματικά είμαστε όλοι συγκλονισμένοι. Θα παρακαλέσω μέχρι να συνδεθεί ο κ. Κεγκέρογλου, να πάρει το λόγο ο κ. Κατσώτης, Ειδικός Αγορητής του Κομμουνιστικού Κόμματος.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Ευχαριστώ, κύριε Πρόεδρε. Θα ξεκινήσω και εγώ με τα θερμά μου συλλυπητήρια στην οικογένεια του συναδέλφου Βουλευτή της ΝΔ. Πιστεύω ότι δύσκολα θα τον ξεχάσουν, ήταν και νέος.

 Τώρα, όσον αφορά το νομοσχέδιο. Στην συζήτηση με τους φορείς αναδείχθηκε ότι είναι άλλο ζήτημα το Ναυτικό Μουσείο και άλλο το Πάρκο Ναυτικής Παράδοσης, το οποίο συζητάμε με αυτό το νομοσχέδιο. Εξάλλου αναδείχθηκαν εδώ και οι ενστάσεις της Προέδρου του Ναυτικού Μουσείου και νομίζω δικαιολογημένα και επιχειρηματολογημένα εξέφρασε τις ενστάσεις της.

Όσον αφορά το σχέδιο νόμου τοποθετηθήκαμε επί της αρχής και σε κάποια άρθρα του σε σχέση με τους όρους δόμησης. Κάναμε μία αναφορά για το άρθρο 3 σε σχέση με τον Υπουργό Άμυνας που θα ασκεί τις αρμοδιότητες του Υπουργείου Οικονομικών και εδώ αναδείξαμε ότι η αναφορά σ’ αυτήν την παράγραφο αφήνει και περιθώρια αξιοποίησης και της παραβίασης του αιγιαλού για στρατιωτικού χαρακτήρα χρήσεις. Εξάλλου, ο ν.2971/2001 είναι συγκεκριμένος και αναφέρεται πάνω σε αυτή τη δυνατότητα.

Για το άρθρο 5, είναι γνωστό ότι στην παράγραφο 4 προβλέπονται fast truck διαδικασίες αδειοδότησης. Δίνει ένα μήνα περιθώριο στην Διεύθυνση Αρχιτεκτονικής Οικοδομικών Κανονισμών και άδειο δοτήσεων να εκδώσει την οικοδομική άδεια μετά την υποβολή των οριστικών μελετών του έργου. Δίνει επίσης την ελευθερία με την παράγραφο 5 την οποιοδήποτε αλλαγή κριθεί ότι είναι αναγκαίο να υλοποιηθεί, όπως για παράδειγμα την κατασκευή έργων που εξυπηρετούν την επισκεψιμότητα και την ασφάλεια των πολιτών, την ανάπτυξη δραστηριοτήτων, τη συντήρηση και αναδιαμόρφωση των χώρων που εξυπηρετούν τα πλωτά μέσα.

 Το άρθρου 6, για τους όρους δόμησης και τις χρήσεις γης, βλέπουμε να ονομάζεται πάρκο μια έκταση για την οποία δίνει τη δυνατότητα με τους όρους δόμησης, που αναγράφονται στο ίδιο άρθρο, να οικοδομηθεί με μεγάλες υπερβάσεις σε δόμηση και ύψος σε σχέση με τα επιτρεπόμενα μέχρι τώρα. Στην ουσία δεν ακολουθούνται οι διατάξεις του νέου οικοδομικού κανονισμού. Όλα τα μεγέθη παρεκκλίνουν προς τα πάνω. Δυνατότητα οκτώ ορόφων κτιρίων, υπόγεια χωρίς περιορισμό, απλή αναφορά για δυνατότητα ανέγερσης πάνω από ένα υπόγειο. Ως προς τις χρήσεις γης στη συνολική έκταση της περιοχής παρέμβασης καθορίζεται γενική κατηγορία χρήσεις τουρισμός αναψυχή. Σε αυτό το πλαίσιο ορίζεται ότι πάνω από το 50% θα είναι πολιτιστικές χρήσεις λόγω και του χαρακτήρα του Πάρκου Ναυτικής Παράδοσης ως χώρο πολιτισμού. Βέβαια, εδώ μέσα χωράνε όλες οι χρήσεις εμπορευματοποίησης της γης, όπως αναψυχή, αθλητισμός, εκπαίδευση, εκθεσιακοί χώροι, εμπορικά κέντρα, θρησκευτικοί χώροι που μπορούν βέβαια να αποφέρουν κέρδη. Στον παραχωρούμενο θαλάσσιο χώρο επιτρέπεται βεβαίως ο ελλιμενισμός, η έκθεση σκαφών και άλλες εμπορευματικές χρήσεις κυρίως περίπτερα, αλλά και στεγασμένοι χώροι συνάθροισης.

 Στο άρθρο 7, προβλέπεται για την άδειο δότηση θετική γνωμοδότηση του Κεντρικού Αρχιτεκτονικού Συμβουλίου. Στην πράξη εκτός από τις εγκαταστάσεις στα κτίρια οποιαδήποτε άδεια εκδοθεί, από τους μισθωτές, παραδείγματος χάριν τη διαμόρφωση καταστημάτων εντός των εμπορικών κέντρων, εξαιρείται της υποχρέωσης. Δηλαδή, θα βγάλουν οικοδομική άδεια, για τα κελύφη των κτιρίων και απλοποιούνται οι διαδικασίες για όλες τις υπόλοιπες εργασίες.

Λέω μερικά από τα άρθρα, τα οποία τα έχουμε συζητήσει. Έχουμε αναφερθεί διεξοδικά στην πρώτη συζήτηση χθες, θα αναφερθούμε και στη β’ ανάγνωση. Όμως, αναδείξαμε ότι το ρυθμιστικό σχέδιο, για την Αττική με την ανάδειξη της περιοχής της Αττικής σε τουριστικό προορισμό πολυτελείας, σημαίνει ότι προωθείται η αξιοποίηση των τελευταίων μεγάλων ελεύθερων χώρων της Αττικής, για να κατασκευαστούν πολυτελείς τουριστικές υποδομές και εγκαταστάσεις, για τη διακίνηση εμπορευμάτων, στερώντας χώρους, που μπορούν και πρέπει να αξιοποιηθούν, για την κάλυψη των σύγχρονων λαϊκών αναγκών.

Για τα λαϊκά στρώματα της Αττικής, αυτή η εξέλιξη ισοδυναμεί, όπως είπαμε, με σταδιακή εξώθησή τους από το θαλάσσιο μέτωπο. Πρέπει να σας αναφέρω, κύριε Υπουργέ, ότι μεθαύριο θα έχει συγκέντρωση διαμαρτυρίας στον Άγιο Κοσμά, γιατί βγάζουν από μέσα, με απαίτηση του επενδυτή, όλους τους αθλητές που ήταν εκεί και παρέμεναν στον χώρο, τους βγάζει από μέσα και καθαρίζει ο χώρος για να αξιοποιηθεί από την επένδυση συνολικά ο χώρος και ο χώρος του Αγίου Κοσμά, που πήγαινε ο λαός και περπατούσε, πήγαινε και αθλούνταν. Τώρα θα πηγαίνει; Καλά, θα πηγαίνει. Θα το δούμε αυτό, κύριε Υπουργέ, αν θα πηγαίνει. Μια περίκλειστη πόλη μέσα στην πόλη, περιφραγμένη γύρω γύρω, με κάμερες και τα λοιπά, που για να περάσεις θα πρέπει να περάσεις από έλεγχο, για να μπορέσεις να έχεις πρόσβαση σε αυτή την πόλη.

 Είναι γνωστό, ότι το Ελληνικό δεν είναι μόνο μία επένδυση που υπάρχει και έχουμε πει πολλά γι’ αυτό. Βεβαίως, υπάρχει μία σύμπνοια, μία συμφωνία και της νέας δημοκρατίας και του ΣΥΡΙΖΑ και του ΠΑΣΟΚ και εξάλλου, ο Λάτσης σας έχει ευχαριστήσει όλους. Δεν ξέχασε κανέναν. Ωστόσο, το ίδιο έγινε και με τον Νιάρχο, το ίδιο γίνεται και τώρα. Γιατί αυτό το πάρκο, όσο κι αν φαίνεται ότι είναι απαίτηση του δήμου, για παράδειγμα, δεν θα υπηρετήσει, έτσι κι αλλιώς, την ανάγκη για ποιότητα ζωής των κατοίκων του δήμου, γιατί θα έχει μπροστά του ένα μεγάλο κτίριο, με όλους αυτούς τους όρους δόμησης, όπως σας είπα, που ακόμη και ο αέρας στη θάλασσα θα παρεμποδίζεται να πηγαίνει προς τα μέσα, προς το πόπολο, να το πω έτσι, για να γίνει κατανοητό τι εννοώ.

Βεβαίως, είναι μια ανάπλαση της περιοχής. Ο δήμαρχος αγωνιά. Δεν θέλει να είναι σκουπιδότοπος και σωστά. Αλλά όμως, υπάρχουν άλλοι τρόποι, να μπορέσει να γίνει η ανάπλαση αυτής της περιοχής, για να μπορεί να αξιοποιηθεί, πράγματι, σε όφελος των ίδιων των κατοίκων της περιοχής και όχι μόνο, όλης της Αττικής. Γιατί καμία περιοχή δεν είναι περίκλειστη. Όλη η Αττική ανήκει στο λαό της, στους έλληνες, αλλά και σε αυτούς που επισκέπτονται τη χώρα μας.

Θέλω λοιπόν να πούμε, ότι εμείς διαφωνούμε ριζικά. Το λέμε και σε αυτή τη συνεδρίαση. Αναφέραμε τα άρθρα, τα οποία εδώ υπερβαίνουν κάθε κανονισμού, που υπάρχει μέχρι σήμερα για τη δόμηση. Πιστεύουμε, ότι εδώ, αυτά τα φαραωνικά έργα δεν θα ωφελήσουν τον κόσμο, αλλά θα υπηρετήσουν ανάγκες επιχειρηματικών ομίλων, που θα δράσουν στην περιοχή, που θα είναι αυτοί που θα αξιοποιήσουν όλες αυτές τις χρήσεις, είτε αυτή είναι εστίαση, αναψυκτήρια, προσυνεδριακό κέντρο και άλλα πράγματα που θα γίνουν με αυτή την επένδυση, που ναι, εμφανίζεται σαν δωρεά, είναι δωρεά, όπως φαίνεται. Βέβαια, στο δημοτικό συμβούλιο της ίδιας της εταιρείας αυτής, η οποία θα λειτουργεί με ιδιωτικοοικονομικά κριτήρια, όπως μας το επιβεβαιώνει και μας το επισημαίνει το ίδιο το νομοσχέδιο, δεν θα συμμετέχει ο δήμος, για να μπορεί να παρεμβαίνει και τα λοιπά για τις χρήσεις. Λέω ένα παράδειγμα, να μπορεί να έχει λόγο για το πώς θα έχει πρόσβαση ο λαός του, αλλά θα συμμετέχουν οι οποιοιδήποτε άλλοι, όπως οι εφοπλιστές βέβαια, οι οποίοι θα αξιοποιούν το χώρο, για να προβάλλουν τις δικές τους δραστηριότητες. Εμείς λοιπόν και με βάση αυτό, λέω για να μην μακρηγορώ, τελειώνω αυτό. Θα πούμε περισσότερα στη β΄ ανάγνωση. Για άλλη μια φορά εκφράζουμε την αντίθεσή μας, συνολικά, σε αυτό το έργο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής):** Ευχαριστούμε τον κ. Κατσώτη. Το λόγο έχει ο Ειδικός Αγορητής της Ελληνικής Λύσης, κ. Μυλωνάκης.

**ΑΝΤΩΝΙΟΣ ΜΥΛΩΝΑΚΗΣ (Ειδικός Αγορητής της Ελληνικής Λύσης - ΚΥΡΙΑΚΟΣ ΒΕΛΟΠΟΥΛΟΣ):** Θα ήθελα να εκφράσω και εγώ και εκ μέρους της Ελληνικής Λύσης, την οδύνη μου για το θάνατο του Βουλευτή της Ν.Δ. Χανίων, του Μανούσου Βολουδάκη, να εκφράσουμε τα συλλυπητήρια μας στη σύζυγό του, στα τρία παιδιά του και ας είναι ελαφρύ το χώμα που τον σκεπάζει. Ένας άνθρωπος σοβαρός, χαμηλών τόνων, άνθρωπος ο οποίος εκλεγόταν από το λαό των Χανίων από το 2007 και μετά.

Κύριε Πρόεδρε, καταρχάς, είπαμε από την πρώτη στιγμή, είναι ένα θεματικό πάρκο, ένα πάρκο ναυτοσύνης, το οποίο χρειάζεται. Πρέπει να είμαστε λογικοί σε αυτό το πράγμα, να βλέπουμε πώς είναι η κατάσταση στην περιοχή. Μου έκανε εντύπωση αυτό που είπε ο κ. Δήμαρχος του Παλαιού Φαλήρου, ο οποίος είναι εξαιρετικά σοβαρός, ήταν μια κατάσταση σκουπιδότοπου, το είπε και χθες ο κ. Χατζηδάκης, ο προηγούμενος Δήμαρχος.

Το λέω αυτό, μόνο και μόνο για να καταλάβουμε όλοι, ότι αν δεν αλλάξουμε νοοτροπία, σαν λαός, σαν άνθρωποι, δεν πρόκειται να κάνουμε τίποτα. Δηλαδή, μία έκταση 24 στρεμμάτων, ήταν σκουπιδότοπος, μας είπε χθες ο κ. Χατζηδάκης, προσπάθησαν να συμμαζέψουν τα ασυμμάζευτα, ο καθένας πέταγε τα σκουπίδια του. Πού οδηγούμαστε, κυρίες και κύριοι συνάδελφοι; Ότι δεν έχει τη δυνατότητα το δημόσιο, σε κάθε περίπτωση, ο Δήμος, η Τοπική Αυτοδιοίκηση, να φτιάξει ένα χώρο τον οποίο θα τον παραδώσει στους πολίτες και ο κάθε πολίτης κάνει ότι θέλει; Αυτό είναι ένα πράγμα το οποίο πρέπει να μας απασχολήσει.

Για το Πάρκο Ναυτοσύνης, τα 35 εκατομμύρια, θα πω στον εκπρόσωπο της εταιρείας της Μη Κυβερνητικής Οργάνωσης, ότι δεν θα φτάσουν, πολύ φοβάμαι ότι δεν θα φτάσουν τα 35 εκατομμύρια, είναι πολύ μεγάλο έργο. Πρέπει να είναι σχεδιασμένο εκ των προτέρων πώς θα βγουν αυτά τα λεφτά, εν συνεχεία, πώς θα μπορέσουμε να περάσουμε στη δεύτερη φάση που θα αναλάβει το δημόσιο πλέον.

Μια πρόταση στο άρθρο 3 στο ΔΣ του Οργανισμού, το είπε και η κυρία Αναγνωστοπούλου προηγουμένως, πρέπει να είναι εκπρόσωπος του Ναυτικού Μουσείου της Ελλάδος, νομίζω ότι είναι σωστό, μια πρόταση τέτοια, όπως και αυτό που είπε ο κ. Δήμαρχος, ότι πρέπει να είναι και ένας εκπρόσωπος του Δήμου Παλαιού Φαλήρου. Νομίζω, ότι έτσι θα μπορέσει πιο εύκολα να λειτουργήσει το πάρκο, να μην γίνουν αυθαιρεσίες, να μην γίνονται αυθαιρεσίες στη συνέχεια και να είναι ένα πάρκο το οποίο θα μπορέσει να δέχεται επισκέπτες, να αξιοποιηθεί όμορφα και ωραία με τα εκθέματά του. Να μην γίνει το μπέρδεμα και ο φόβος που είπε η κ. Αναγνωστοπούλου, η Πρόεδρος του Ναυτικού Μουσείου, που μου έκανε εντύπωση, ότι θα υπάρξει ένα μπέρδεμα των ρόλων, ποιο θα είναι Ναυτικό Μουσείο, που θα είναι τα εκθέματα, αν θα έρθουν εκθέματα και στο πάρκο αυτό της ναυτικής παράδοσης κλπ..

Νομίζω ότι και στη β΄ανάγνωση, αλλά και στην Ολομέλεια, θα έχουμε να πούμε αρκετά περισσότερα. Δεν έχω να πω τίποτα άλλο, η Ελληνική Λύση επιφυλάσσεται.

Ευχαριστώ, κύριε Πρόεδρε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής):** Το λόγο έχει ο κ. Κεγκέρογλου.

 Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αναστασιάδης Σάββας, Ανδριανός Ιωάννης, Αραμπατζή Φωτεινή, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Κατσώτης Χρήστος, Συντυχάκης Μανώλης, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Μπογδάνος Κωνσταντίνος.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής Κινήματος Αλλαγής):** Να σας καλησπερίσω.

Τοποθετηθήκαμε επί της αρχής στο νομοσχέδιο. Θεωρούμε ότι πρέπει να υπάρξουν, όπως είπαμε, ασφαλιστικές δικλείδες και σε σχέση με την αλλαγή των συντελεστών δόμησης και τροποποιήσεων που είδαμε σε άλλες περιπτώσεις, σε άλλα project αντίστοιχων δωρεών ή αναπτυξιακών προγραμμάτων και αυτό που ήδη έχει τεθεί από πολλούς για τη συμμετοχή του Δήμου ως μια ελάχιστη εγγύηση ότι θα λειτουργούν σωστά τα πράγματα.

Θα πρέπει -και γι’ αυτό επιφυλασσόμαστε να μιλήσουμε αναλυτικά για τα άρθρα στη β’ ανάγνωση- να δούμε τα ζητήματα ελεύθερης πρόσβασης των πολιτών πώς διασφαλίζονται και βέβαια όλα τα άλλα που ήδη έχουμε αναφέρει. Επομένως, εγώ επιφυλάσσομαι να μιλήσω τη Δευτέρα, να τοποθετηθούμε αναλυτικά επί των άρθρων και να τοποθετηθούμε για το νομοσχέδιο στη συνέχεια. Ευχαριστώ πάρα πολύ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Προεδρεύων της Επιτροπής):** Ευχαριστούμε κι εμείς.

Να κλείσουμε τον κύκλο των Ειδικών Αγορητών με τον Ειδικό Αγορητή του ΜέΡΑ25, τον κύριο Κλέωνα Γρηγοριάδη. Έχετε το λόγο κύριε Γρηγοριάδη για δέκα λεπτά.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής ΜέΡΑ25):** Σας ευχαριστώ που μου δώσατε το λόγο.

Κυρίες και κύριοι Βουλευτές, το ΜέΡΑ25 ανησυχεί, ανησυχεί σοβαρά, συντασσόμαστε με το προλαλήσαντα Ειδικό Αγορητή του Κομμουνιστικού Κόμματος Ελλάδας ότι οι ελάχιστοι ελεύθεροι χώροι, που έχουν μείνει για τις ανάγκες των πολιτών σ’ όλο το λεκανοπέδιο, πρέπει να δομούνται με μέτρο και επιφύλαξη και πρέπει να έχουν πρόσβαση σε αυτούς όλοι ανεξαιρέτως οι πολίτες και κυρίως βέβαια οι φτωχοί συμπολίτες μας. Υπάρχει προηγούμενο και δεν ανησυχούμε τυχαία. Ανησυχούμε, κυρίες και κύριοι Βουλευτές, αγαπητέ κύριε Υπουργέ, κύριε Ναύαρχε -που ξέρετε πόσο σας εκτιμώ- ανησυχούμε γιατί υπάρχει το προηγούμενο της διακομματικής συμφωνίας, αυτό του κυρίου Λάτση για το Ελληνικό.

 Είναι ένα προηγούμενο, στο οποίο ο κύριος Λάτσης πήρε το Ελληνικό -και συμφώνησε σε αυτό και η προηγούμενη Κυβέρνηση του ΣΥΡΙΖΑ και η προ προηγούμενη του κυρίου Σαμαρά και η νυν του κυρίου Μητσοτάκη- με κάποιες συγκεκριμένες δεσμεύσεις. Οι δεσμεύσεις αυτές στην πορεία πήγαν περίπατο. Αποφασίστηκε, δηλαδή και ανακοινώθηκε -σαν να είναι περίπου ηγεμόνας ο κύριος Λάτσης και να κάνει κουμάντο στη χώρα- ότι το Ελληνικό, το μισό, δεν θα γίνει αυτό που συμβλήθηκε με το δημόσιο να γίνει, αλλά άλλαξε γνώμη και θα το κάνει πλούσιες κατοικίες για πάμπλουτους συγγενείς, γνωστούς και φίλους του. Αυτό είναι κάτι που μας ανησυχεί και τέτοιου είδους πράγματα γίνονται σε όλο το παραλιακό ιστό της πρωτεύουσας και είναι εξαιρετικά ανησυχητικά.

Αγαπητέ κύριε Υπουργέ, τελικά -θέλουμε μια ξεκάθαρη απάντηση- πρόκειται για Μουσείο ή για θεματικό πάρκο; Εμείς λέμε, σαν ΜέΡΑ25, ότι είναι πασιφανές ότι πρόκειται για μουσείο από τη στιγμή που στις τάξεις του θα υπάρχει το Θωρηκτό ΑΒΕΡΩΦ που είναι ένα μουσείο. Το έχω επισκεφτεί πριν από 15 χρόνια ως μουσείο άρα είναι μουσείο και θα έρθει και το ΒΕΛΟΣ, 2 πλωτά μουσεία. Είναι προφανές, λοιπόν, ότι μιλάμε για μουσείο. Προσέξτε, η Κυβέρνηση επιλέγει για αυτό το μουσείο, το οποίο θα περάσει στα χέρια του κράτους. Το κάνει ο δωρητής εφοπλιστής από τη Δράμα -παρεμπιπτόντως είμαι και εγώ από τη Δράμα και χαίρομαι που υπάρχει κάποιος συμπατριώτης μου, Δραμινός, ο οποίος θέλει να δώσει μια περιουσία και κάποια εκατομμύρια, για μια τέτοια χρήση- και είναι θετικό αυτό. Ο άνθρωπος καλά κάνει και τον θαυμάζουμε γι’ αυτό. Να πω όμως ότι εδώ πέρα η Κυβέρνηση επιλέγει ο οργανισμός αυτός, που θα διαχειρίζεται και θα έχει το μουσείο -γιατί για μουσείο πρόκειται να κοροϊδευόμαστε υπό τον έλεγχό του- να είναι ανώνυμη εταιρεία. Υπό ανώνυμη εταιρεία θα διοικείται και θα κάνει κουμάντο σε αυτόν τον οργανισμό.

Υποπτευόμαστε βάσιμα, κύριε Υπουργέ και θέλουμε μια απάντηση πάνω σε αυτό, σε σχέση με το άλλο νομοσχέδιο που συζητείται σε μια άλλη Επιτροπή, στην Επιτροπή Μορφωτικών Υποθέσεων, γενικά για τα αρχαιολογικά μας μουσεία –αυτή τη στιγμή που μιλάμε συζητείται, δεν ξέρω αν τελείωσε σήμερα- υποπτευόμαστε ότι μετατρέπετε σιγά σιγά τα αρχαιολογικά μουσεία -αυτό γίνεται με το άλλο νομοσχέδιο, που συζητείται αυτές τις μέρες- σε νομικά πρόσωπα με απώτερο και κρυφό σκοπό να γίνουν τελικά όλα ανώνυμες εταιρείες. Να ξέρετε ότι αυτό, κατά τη γνώμη μας την πολιτική, είναι εγκληματική ενέργεια, δηλαδή αν τα μουσεία τα αρχαιολογικά της χώρας γίνουν ανώνυμες εταιρείες θα πρόκειται για έγκλημα. Και αν αυτό είναι ένα προκριμα, είναι ένας πολιορκητικός κριός ή αν προτιμάτε ένας δούρειος ίππος για να γίνει αυτό τότε τα πράγματα είναι εξόχως ανησυχητικά.

 Συνεχίζω λέγοντας, κύριε Υπουργέ, αυτά που πριν με διέκοψε σωστά ο Πρόεδρος μας, γιατί δεν ήταν η ώρα, αλλά σας τα θέτω τώρα. Η κυρία Αναγνωστοπούλου, η Πρόεδρος του Ναυτικού Μουσείου Πειραιά, έθεσα μερικά ερωτήματα.

Πρώτον, γιατί να δημιουργηθεί ένα άλλο Mουσείο, ακριβώς, απέναντι από το ήδη υπάρχον;

Δεύτερον, αφού η ίδια και το Δ.Σ. έχει τη μεγαλύτερη τεχνογνωσία από όλους μας σε αυτόν τον τομέα, γιατί έχουν, ακριβώς, ένα ίδιο μουσείο, γιατί δεν ήταν ενήμεροι μέχρι χτες το βράδυ, γιατί έμεινε κρυφό από αυτούς αυτό το γεγονός;

Τρίτον, αφού τους περισσεύουν εκθέματα μεγάλης ιστορικής και αρχαιολογικής αξίας, τα οποία δεν έχουν πού να τα βάλουν;

Γιατί δεν έχει γίνει μια προσυνεννόηση, ώστε ήδη να διοχετευθούν, να ξέρουμε δηλαδή, στο πλάνο της κατασκευής και εργασίας και το πώς δομείται το νέο μουσείου που θα φτιάξετε, για να πάνε μερικά από αυτά που σαπίζουν στις αποθήκες;

Επίσης, αναρωτήθηκε ότι, αν έχει γίνει μελέτη σκοπιμότητας και βιωσιμότητας και λειτουργικότητας, λέω εγώ, γιατί πραγματικά από τα στοιχεία που ανέφερε είναι συντριπτικά. Όπως καταλαβαίνετε και είπα και πριν λίγο για το προηγούμενο του κ. Λαμπράκη, ο οποίος, αφού δώρισε και θεωρήθηκε και εθνικός ευεργέτης στο κράτος μας, το Μέγαρο Μουσικής. Τελικά, το κράτος βρέθηκε να πληρώνει 100 εκατομμύρια το χρόνο ευρώ, για να συντηρείται το Μέγαρο Μουσικής, του κ. Λαμπράκη. Ήταν ένα δώρο, που μακάρι να μην μας το δώριζε ποτέ.

Επίσης, η Πρόεδρος του Ναυτικού Μουσείου του Πειραιά, υπολόγισε ότι θα χρειαστούν πάνω από 40 - 50 άτομα προσωπικό. Αυτό καταλαβαίνει κανείς τι κοστοβόρο πράγμα είναι.

Επίσης, ανέφερε ότι η Εθνική Πινακοθήκη, που είναι κτίριο παρεμφερών διαστάσεων, ίσως και λιγότερο από τα συνολικά κτίρια που θα χτιστούν για αυτό το μουσείο, ξοδεύει 130.000 ευρώ για ρεύμα το μήνα, που σημαίνει, γιατί είναι δώδεκα μήνες του χρόνο, ότι ξοδεύει περίπου 1,5 εκατ. ευρώ μόνο για το ρεύμα. Δεν θέλω να σκεφτώ πόσο ξοδεύει για πετρέλαιο, δεν θέλω να σκεφτώ πόσο ξοδεύει για καθαρισμούς, δεν θέλω να σκεφτώ πόσο ξοδεύει για τα άπειρα λειτουργικά έξοδα που έχει, αλλά κυρίως πόσο θα ξοδεύει, ποιο θα είναι το κοστολόγιο των 40 μόνιμων υπαλλήλων, που θα δουλεύουν σε αυτό το πράγμα;

Βεβαίως, αυτό είναι ένα κόστος που αναλαμβάνει η πολιτεία μας, εμείς δηλαδή, το κράτος της Ελλάδας.

Θεωρούμε ότι δεν έχουν ξεκαθαριστεί μια σειρά πράγματα και δεν το θεωρούμε γιατί είμαστε παράξενοι ή εμμονικοί ή αριστεροί, το είπε η κυρία αυτή που έχει μεγαλύτερη πείρα σε αυτόν τον τομέα και η οποία έδειξε, δεν το έκρυψε, ότι είναι φιλικά προσκείμενη στη δική σας παράταξη, είναι φίλη του κ. Χατζηδάκη, είναι φίλη δική σας, ότι είναι υπέρ του νομοσχεδίου σας, αλλά είπε ότι το πράγμα γίνεται εξαιρετικά πρόχειρα και ότι το πραγματικό γίνεται και με τρόπο που τη βάζει σε σκέψεις για τη βιωσιμότητά του. Τα είπε αυτά τα πράγματα.

Τώρα επανέρχομαι και θα κλείσουμε αυτό, γιατί δεν θέλω να σας κουράζω. Στο γεγονός ότι εδώ μιλάμε για μία καταπάτηση όλων των οικιστικών νόμων. Ο Δήμαρχος του Παλαιού Φαλήρου, είπε ότι δεν θα είναι 22 θα είναι 14, αν τηρήσουν τον λόγο. Αυτά δεν μας ενδιαφέρουν. Εδώ υπάρχουν συμβάσεις που λένε για 22. Αν λένε για 22, ξέρουμε πολύ καλά, ότι κάποιες θα πάνε 22,5, δεν πρόκειται να μείνουν στο 14. Εδώ μιλάμε για 400 τετραγωνικά μέτρα ακίνητα μέσα στον αιγιαλό. Αυτό είναι πρωτόγνωρο και υποτίθεται ότι πάμε να κάνουμε κάτι καλό για την πατρίδα μας, να έχουμε ένα τόπο ιστορικής μνήμης, να έχουμε όλα αυτά, καμία αντίρρηση από το ΜέΑΡ25.

Πώς καταπατώντας την αιγιαλίτιδα ζώνη, τον αιγιαλό των ανθρώπων;

Ενός λεκανοπεδίου, επαναλαμβάνω, κύριε Υπουργέ, που είναι εξωφρενικά επιβαρυμένο από τους πάντες, από η δικτατορία ξεκίνησε αυτή η επιβάρυνση και συνεχίστηκε ακόμη και με τον τελευταίο νόμο που έφερε η κυβέρνηση του Κυριάκου Μητσοτάκη.

Είναι μια κατάσταση που διαρκώς εμπορευματοποιείται ο δημόσιος χώρος, διαρκώς νέες πρόσοδοι για επιχειρηματίες, διαρκώς η ίδια ιστορία.

Και βεβαίως, θα κλείσω και θα μείνω για τη δεύτερη ανάγνωση, για να πω τα υπόλοιπα, λέγοντάς σας, ότι είναι και αυτό το στοιχείο του καταστατικού της «ΚΥΚΛΩΨ», η περίφημη φράση, «η «ΚΥΚΛΩΨ εδρεύει στη Δράμα ή όπου αλλού μεταφερθεί η έδρα της μετά την υπογραφή της σύμβασης, καθώς επίσης και οποιοσδήποτε καθολικός της διάδοχος», όποιος δηλαδή, καθολικά την κληρονομήσει ή να την αποκτήσει όπου θέλει να μεταφερθεί.

Ρωτήσαμε ρητορικά και ξανά ρωτάμε, ότι μπορεί, για παράδειγμα, να μεταφερθεί μέσα στο Ίδρυμα Σταύρος Νιάρχος, το οποίο είναι ακριβώς δίπλα ή σε κάποιο ακίνητο του κυρίου Προκοπίου, που είναι διάσπαρτα, γιατί έχει όλη την Αθηναϊκή Ριβιέρα; Γιατί αν μπορεί να γίνει αυτό, τότε πρόκειται για απάτη. Ξέρετε, γιατί σας το λέω; Θα μου πείτε ότι είμαι πάλι εμμονικός και λέω σενάρια επιστημονικής φαντασίας.

Θα ήθελα, αγαπητέ Υπουργέ, να δεσμευτείτε δημόσια, να καταγραφεί στα πρακτικά, ότι δεν πρόκειται να εμπλακεί κανένα Ίδρυμα Σταύρος Νιάρχος στο υπό ανέγερση μουσείου ή πάρκο, όπως θέλετε πείτε το, ότι δεν πρόκειται να εμπλακεί κανένας Προκοπίου, ότι δεν πρόκειται να κερδίσει, να έχει προσόδους κανένας Λάτσης. Θέλω να είμαστε σαφείς αυτό.

Θέλω να δεσμευτείτε- και θέλω να καταγραφεί στα πρακτικά- γιατί έχουμε πικρή πείρα στην Ελλάδα και αν είναι μεθαύριο και αυτό είναι ένα «μαγαζάκι» του κ. Λάτση ή του κ. Προκοπίου ή του κ. Σταύρου Νιάρχου, θα θέλαμε να το ξέρουμε από πριν κι εμείς ο ελληνικός λαός.

Σας ευχαριστώ πολύ που με ακούσατε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ και εμείς, κύριε Γρηγοριάδη. Ολοκληρώσαμε, λοιπόν, τον κύκλο των εισηγήσεων και των τοποθετήσεων και το λόγο έχει τώρα ο κ. Διονύσιος Χατζηδάκης.

**ΔΙΟΝΥΣΙΟΣ ΧΑΤΖΗΔΑΚΗΣ (Εισηγητής της Πλειοψηφίας)**: Ευχαριστώ. Κοιτάξτε, είχα σκοπό να σας αναλύσω ένα-ένα τα άρθρα, αλλά το γεγονός του Μανούσου Βολουδάκη με συγκλόνισε, γιατί τον γνωρίζω, όχι ως βουλευτής, από παιδί και τον πατέρα του και τον θείο του προσωπικά. Ήταν 57 ετών, κύριε Πρόεδρε, πέρασε ένα καρκίνο του πνεύμονα και μετά έκανε μετάσταση αλλού. Ήταν ένας άνθρωπος που ως βουλευτής μιλούσε με ακρίβεια, με πάθος και ό,τι έλεγε, είχε γνώση αυτών που έλεγε. Μας λείπει σαν άνθρωπος και ως συνάδελφος.

Τώρα, κύριε Πρόεδρε, έχουμε 28 άρθρα και 6 παραρτήματα. Πεταχτά ορισμένοι τα είδαν, αλλά για μένα ένα άρθρο κυκλοφορεί στο μυαλό μου. Ένας ευπατρίδης 86 χρονών, σε αναπηρικό καροτσάκι, ο οποίος έκανε μία περιουσία από τη θάλασσα, θέλει να γυρίσει τα κέρδη του και την εργασία του στο Πολεμικό Ναυτικό. Όλα θα τα διαχειρίζεται το Πολεμικό Ναυτικό και όλα αυτά τα 28 άρθρα και τα 6 παραρτήματα έχουν μελετηθεί και έχουν γραφτεί, από νομικής πλευράς, από 12 Υπουργεία και έχουν συνυπογράψει.

Μετά από 17 χρόνια ως Δήμαρχος, πιστεύω ακράδαντα, ότι ο μεγαλύτερος εχθρός του ανθρώπου είναι το μυαλό του και τα βιώματα που έχει ανατραφεί. Είδα τώρα όλοι να μιλάνε και το ρεύμα και πώς θα βγάλουμε τον λογαριασμό του ρεύματος. Καλά, δεν έχουν διαβάσει μέσα ότι θα έχει γεωθερμία ως προς τη θέρμανση, δεν έχουν αντιληφθεί ότι θα έχει φωτοβολταϊκά; Τους έπιασε ο πόνος, πως θα πληρώσουμε το ρεύμα. Όπως το πληρώνουμε στο σπίτι μας, γιατί αυτό το Πάρκο ναυτικής παράδοσης θα είναι σπίτι όλων των Ελλήνων.

Και τι εξωφρενικά πράγματα άκουσα. Από εφοπλιστές που θα μεταφέρουν τις έδρες τους. Τι σενάρια, ξαναζωντάνεψε ο Φώσκολος; Δεν τα κατάλαβα αυτά τα πράγματα. Λοιπόν, εμείς θα τοποθετηθούμε και τη Δευτέρα. Λεπτομερέστατα, επί των άρθρων. Ευχαριστώ, κύριε Πρόεδρε.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε και εμείς, κύριε Χατζηδάκη και όπως είπατε αυτή η είδηση του θανάτου του Μανούσου Βολουδάκη μας συγκλόνισε όλους. Πραγματικά.

Ο Υφυπουργός Εθνικής Άμυνας κ. Νίκος Χαρδαλιάς έχει τον λόγο.

**ΝΙΚΟΛΑΟΣ ΧΑΡΔΑΛΙΑΣ (Υφυπουργός Εθνικής Άμυνας):** Νομίζω ότι ο θάνατος του Μανούσου έρχεται σαν σκιά, στη σημερινή μας συνεδρίαση. Υπήρξε ένας άνθρωπος ο οποίος - όπως είπε και ο Ναύαρχος που ξέρω ότι είχε προσωπική σχέση μαζί του, εδώ και πάρα πολλά χρόνια - κοσμούσε νομίζω το Κοινοβούλιο και ως άνθρωπος και ως παλαιότερα με τα κυβερνητικά του καθήκοντα. Ήταν από εκείνους που έδινε λύσεις σε ζητήματα καθημερινότητας, κοντά στους πολίτες. Και βέβαια θα μας λείψει και η σκέψη μας είναι με την οικογένειά του.

Για να έρθουμε στα σημερινά. Ξέρετε, με πολύ σεβασμό και αν θέλετε και πολύ στωικότητα. Καταγράφω τις τελευταίες ώρες, πολλές διαφορετικές αιτιάσεις, ενδοιασμούς, οι οποίες εκφράζονται, κατατίθενται από τους σεβαστούς κυρίους Βουλευτές και προσπαθώ να προσεγγίσω τις απορίες που έχουν τεθεί και τα προσκόμματα τα οποία επιχειρούνται μέσα από μία προσέγγιση που επιβάλλει να αναλύσω, για ποιον λόγο αισθάνονται ότι ένα εγχείρημα, το οποίο είναι τόσο απλό, τόσο «καθαρό», τόσο αυτονόητο, το οποίο περιγράφεται, με κάθε λεπτομέρεια μέσα στο σχέδιο που καταθέσαμε και έχω καταλήξει σε κάτι και να με συγχωρήσουν οι αγαπητοί κύριοι Βουλευτές. Αλλά πιστεύω ότι όσοι στα ζητήματα αυτά έχουν μια σταθερή προσέγγιση, η οποία ξεκινάει από τον τρόπο που προσεγγίζουν είτε ιδεολογικά είτε συνωμοσιολογικά είτε ιδεοληπτικά τα ζητήματα που αφορούν σε τέτοιου είδους εγχειρήματα, παραμένουν σταθεροί. Και εδώ είναι που είναι η μάχη του αυτονόητου.

 Σήμερα ακούστηκαν πάρα πολλά και εγώ με πολλή προσοχή άκουσα και αυτό το φοβερό δίλλημα, αν είναι Μουσείο, αν είναι Πάρκο Ναυτικής Παράδοσης. Τι είναι «Mουσείο»; Με τον όρο «Mουσείο» σύμφωνα με τον ορισμό της ICOM (International Council of Museums).Ένα ίδρυμα στην υπηρεσία της κοινωνίας και της ανάπτυξής της. Ανοιχτό στο κοινό που έχει ως έργο του τη συλλογή, μελέτη, διατήρηση, την γνωστοποίηση και την έκθεση τεκμηρίων του ανθρώπινου πολιτισμού και περιβάλλοντος. Με στόχο την μελέτη, την εκπαίδευση και την ψυχαγωγία. Υπάρχουν αυτά τα στοιχεία μέσα στη Σύμβαση του Έργου, το οποίο έχουμε καταθέσει; Προφανώς και υπάρχουν. Υπάρχουν μόνο αυτά τα στοιχεία; Όχι. Άρα υπάρχει ένα Πάρκο το οποίο έρχεται να καλύψει μέρος θεμάτων, τα οποία δεν είμαι πολύ σίγουρος, παρά την φιλότιμη προσπάθεια, τα 22 ναυτικά μουσεία που έχουμε στην Ελλάδα, 22 έχουμε, κύριε Κατσώτη και τίθενται ψευτοδιλήμματα, τα οποία εγώ πρέπει να τα απαντήσω. Ποιος αποκλείει συνεργασίες και συνέργειες και ειδικά με το Ναυτικό Μουσείο Ελλάδος που κάνει εξαιρετική δουλειά και πρέπει να καταγραφεί αυτό. Κάνει εξαιρετική δουλειά, αλλά θα πρέπει να λέμε αλήθειες.

Με την ίδια ευκολία που λέμε ότι σοφά, πριν 75 χρόνια καθορίστηκε η έδρα του Μουσείου στην πρωτεύουσα της ναυτοσύνης που είναι ο Πειραιάς. Την ίδια στιγμή πρέπει να πούμε ότι με περισσή προχειρότητα και ερασιτεχνισμό, διαχρονικά το Κράτος ή όσοι ασχολήθηκαν με αυτό, δεν προέβλεψε την προοπτική του, μέσα στον χρόνο. Με αποτέλεσμα να έχουμε ένα οικοδόμημα σε μια εξαιρετική θέση την οποία δεν μπορεί λόγω θέσεως να προβάλλει τους βασικούς του σκοπούς.

Ερχόμαστε τώρα, λοιπόν, μετά από πάρα πολλές δεκαετίες διαβουλεύσεων, διότι αυτό το έργο είναι ένα έργο το οποίο έχει μια τεράστια διαδρομή. Όταν ξεκίνησαν οι συζητήσεις για το έργο, σπούδαζα στο εξωτερικό, δεν είχα ασχοληθεί ποτέ με τα κοινά. Και είμαι πολύ χαρούμενος διότι, παρέλαβα ένα εγχείρημα από τον προκάτοχό μου, τον κ. Στεφανή, και σε ενάμιση χρόνο, παρά τις δυσκολίες, με την εξαιρετική συνεργασία όλων των εμπλεκόμενων φορέων, καταφέραμε να λύσουμε θέματα τα οποία φάνταζαν εξωπραγματικά να λυθούν.

Και είμαστε εδώ, μπροστά στην Επιτροπή, παρουσιάζοντας ένα εγχείρημα το οποίο αντιλαμβάνομαι ότι υπάρχουν διάφοροι ενδοιασμοί οι οποίοι όμως δεν αποτελούν για μένα πρόκριμα ή επιχείρημα, για να μην υπάρχει τουλάχιστον συναίνεση στο να προχωρήσει αυτό το έργο.

Διότι αυτό το εγχείρημα αφορά μεν τη ναυτοσύνη, αλλά αφορά και στοιχεία τα οποία δεν παρατηρούμε σε κανένα άλλο Ναυτικό Μουσείο της χώρας. Καινοτομία, εκπαίδευση, έρευνα, νέες τεχνολογίες, όχι μόνο προς την παρουσίαση αλλά και στην ψηφιακή περιήγηση. Είναι μία προβολή στο μέλλον.

Και γιατί η παρουσία αυτού του έργου έρχεται να λειτουργήσει ανασταλτικά, αφαιρετικά ή αποκλειστικά, σε σχέση με τη λειτουργία του Ναυτικού Μουσείου της Ελλάδας π.χ. Το αντίθετο. Είναι δύο παράλληλες δομές με δυνατότητες όμως σύνδεσης σε κοινά προγράμματα, σε εκθέσεις και σε project. Την ίδια στιγμή, οι βασικότεροι ενδοιασμοί στηρίζονται σε επιχειρήματα τα οποία είναι ανεδαφικά. Και χαίρομαι, διότι ο κ. Γρηγοριάδης έβαλε τα θέματα αυτά τα οποία πρέπει να απαντήσουμε. Δεν υπάρχει καμία προοπτική ή λογική για 40 υπαλλήλους. Υπάρχει μια μελέτη βιωσιμότητας που είναι ξεκάθαρη. Τί λέει η μελέτη βιωσιμότητας; Ότι για τη στελέχωση των οριζόμενων τμημάτων, όπου υπάρχει και οργανωτική δομή, δεν μιλάμε γενικά και απροσδιόριστα, προτείνονται 17 θέσεις πλήρους απασχόλησης με σχέση εργασίας αορίστου χρόνου.

Διευκρινίζεται, επίσης, όσο και αν διαφωνούν κάποιοι, ότι το υποστηρικτικό προσωπικό για την καθαριότητα, τη φύλαξη, την ασφάλεια και τη συντήρηση, δεν θα ανήκει στον οργανισμό, αλλά θα παρέχεται από εξειδικευμένο φορέα (total facilities management) στα πλαίσια σύμβασης που θα συνάψει ο οργανισμός για την υποστήριξη της ολοκληρωμένης διαχείρισης των εγκαταστάσεων του πάρκου.

Σας βλέπω χαμογελάτε, κ. Γρηγοριάδη. Έχετε μία άλλη αντίληψη. Θεωρείτε ότι θα πρέπει αυτές οι ανάγκες να καλυφθούν από μόνιμο προσωπικό. Την ίδια ώρα όμως, λέτε ότι 40 άτομα προσωπικό δεν μπορούν να καταστήσουν τη λειτουργία του πάρκου ως βιώσιμο.

Άρα, προσπαθούμε να βρούμε εκείνο τον τρόπο που μία μεγάλη δωρεά θα οδηγήσει σε ένα εξαιρετικό έργο, ένα έργο που αφορά τις νέες γενιές, ένα έργο που μπορεί να λειτουργήσει συνεκτικά και συνδετικά και ολιστικά θα έλεγα εγώ, για να καλύψω και αυτό που λέει ο κ. Δρίτσας, με την λειτουργία όχι μόνο του Ναυτικού Μουσείου Ελλάδας, αλλά και των υπολοίπων 21 Ναυτικών Μουσείων. Και αν θέλετε αυτή τη συζήτηση να την ανοίξουμε, προφανώς μπορούμε να την ανοίξουμε. Ποιος είναι ο ρόλος του κάθε ναυτικού μουσείου, εάν πληρούν τους σκοπούς της ίδρυσής τους και εάν υπάρχει μια συνάφεια και μία λογική στρατηγικής επικοινωνίας όλων αυτών που θέλει να πρεσβεύσει ένα μουσείο; Αλλά αυτή η συζήτηση, πιστέψτε με, πολύ δύσκολα θα καταλήξει κάπου, διότι έρχεται να αναδείξει τις παθογένειες και τις αρρυθμίες δεκαετιών στον τρόπο που λειτουργούσαν, αποφασιζόταν όλα αυτά τα ιδρύματα.

Διότι δεν είναι μόνο τα ναυτικά μουσεία. Είναι παραρτήματα, είναι χίλιες δύο δομές, οι οποίες πρέπει προφανώς κάποια στιγμή να κάτσουμε κάτω μαζί με τους εμπλεκόμενους φορείς και να βρούμε πώς μπορούν να συνεργαστούν και να φέρουν καλύτερο αποτέλεσμα.

Την ίδια στιγμή, προφανώς το λειτουργικό κόστος γιατί ακούω πράγματα, όπως «άκουσα ότι η πινακοθήκη έκανε αυτό, αλλά ταυτόχρονα, έμαθα». Ξέρετε κάτι. Όλη αυτή η συζήτηση, ειδικά για ένα τόσο σημαντικό έργο δεν μπορεί να βασιστεί σε μια φημολογία, σε κάποια ακούσματα, σε κάποιες πληροφορίες, θεωρίες και άλλες λογικές. Υπάρχουν δεδομένα. Υπάρχει μια μελέτη βιωσιμότητας την οποία την έχει δει και το Υπουργείο Οικονομικών. Το Υπουργείο Οικονομικών, όχι μόνο συμμετέχει στο Διοικητικό Συμβούλιο, αλλά ταυτόχρονα έχει περάσει από αυτό κάθε διάταξη που αφορά τη λειτουργία του. Πιστέψτε με, αγαπητοί κύριοι βουλευτές, ότι ειδικά με το Υπουργείο Οικονομικών δεν υπάρχει ούτε μία περίπτωση κάτι να φαντάζει κοστοβόρο, να δημιουργεί πρόβλημα στο ελληνικό δημόσιο και να υπάρχει συναίνεση του Υπουργείου Οικονομικών να προχωρήσει.

Άκουσα, το είπε ο κ. Χατζηδάκης, αλλά πρέπει να τονίσω κι εγώ, 1,5 εκατομμύριο ρεύμα εδώ, 135 χιλιάδες. Ας μελετήσουμε λίγο το έργο. Το έργο δεν είναι μόνο σύγχρονο σε σχέση με τις ψηφιακές δυνατότητες και την αρχιτεκτονική του. Το έργο είναι σύγχρονο σε σχέση και με τους όρους περιβάλλοντος το οποίο κατασκευάζεται. Η χρήση Ανανεώσιμων Πηγών Ενέργειας και γεωθερμίας είναι βασικό χαρακτηριστικό του έργου. Τι σημαίνει αυτό σε όσους το παρακολουθούν; Σημαίνει ότι το κόστος του έργου, οι ανελαστικές του δαπάνες θα είναι μειωμένες. Κι επειδή έχετε μια ιδιαίτερη ευαισθησία, κύριε Γρηγοριάδη, ειδικά στο κομμάτι του περιβάλλοντος και των ενεργειακών αναβαθμίσεων, το λέω πραγματικά. Μπορεί να προσεγγίζουμε διαφορετικά, ίσως, το ζήτημα αυτό, αλλά σας αναγνωρίζω την ευαισθησία σε αυτό το θέμα. Θα πρέπει να είμαστε χαρούμενοι που ένα τόσο σημαντικό έργο έρχεται να δείξει τόσο μεγάλο σεβασμό σε ζητήματα ενεργειακά και περιβαλλοντικά. Από κει και πέρα η πρόσβασή του προφανώς και θα είναι ελεύθερη.

Ακούω με πολλή προσοχή όλες αυτές τις συζητήσεις που γίνονται σε σχέση με τη δυνατότητα πρόσβασης του απλού λαού. Κοιτάξτε, επειδή όλοι έχουμε υπηρετήσει και έχουμε υπηρετήσει από διαφορετικά μετερίζια σε λαϊκές όμως συνοικίες, το κομμάτι της δυνατότητας του λαού να μπορεί να επισκέπτεται όλες αυτές τις δομές είναι αδιαπραγμάτευτο. Είναι αδιαπραγμάτευτο και θα σας φέρω ένα παράδειγμα. Η ίδια συζήτηση είχε γίνει και για το Νιάρχος. Ποιος αποκλείει αυτή τη στιγμή εμένα με την οικογένεια μου και τα παιδιά μου να επισκεφτώ το χώρο; Κανείς. Μπορεί να διαφωνήσουμε σε σχέση με το τι θα θέλαμε να είναι εκεί, αλλά μην φτάνουμε σε ένα άλλο σημείο ισοπέδωσης, αφορισμού και δαιμονοποίησης μιας επένδυσης η οποία είναι πολύ σημαντική.

 Ταυτόχρονα, αυτό που θέλω να αναδείξω και να καταδείξω στη σημερινή συνεδρίαση κλείνοντας, είναι ότι υπάρχει εκεί έξω ένας άνθρωπος που θα μπορούσε να αξιοποιήσει με πολύ διαφορετικό τρόπο τα οποιαδήποτε κέρδη του, χρήματά του ή ο,τιδήποτε άλλο και επιλέγει στα 88 του χρόνια να επενδύσει σε κάτι που είναι τόσο σημαντικό και όλοι συμφωνούμε. Στη δυνατότητα μνήμης, στη δυνατότητα προβολής, στη δυνατότητα να μπορούμε να περάσουμε στις επόμενες γενιές αξίες, αρχές και εμπειρίες που είναι τόσο χρήσιμες. Ξέρετε, μπορεί να διαφωνούμε για πολλά. Ας συμφωνήσουμε όμως όλοι μαζί, ότι η μάχη με το αυτονόητο δεν μπορεί να καθορίζει την πορεία μας. Αυτό το έργο είναι ένα εξαιρετικό έργο και νομίζω ότι ακόμα και αν κάποιοι το καταψηφίσετε θα ήθελα, μαζί, στην πορεία να το επισκεφτούμε και θα χαρώ, στο τέλος αυτής της διαδρομής, όταν θα παραδοθεί στο ελληνικό δημόσιο, με όλες τις ασφαλιστικές δικλείδες που υπάρχουν στη σύμβαση, να μπορείτε να αναθεωρήσετε την αρχική σας προσέγγιση. Σας ευχαριστώ.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστούμε πολύ και τον κύριο Υπουργό, τον κ. Νίκο Χαρδαλιά. Κανονικά στο σημείο αυτό ολοκληρώνεται η συνεδρίαση, αλλά ζήτησε τον λόγο καθαρά για να εκφράσει τα συλλυπητήρια, τα δικά του και του κόμματός του, ο κ. Γρηγοριάδης, ο οποίος προηγουμένως είχε πάρει τον λόγο, αλλά δεν αναφέρθηκε στο τραγικό συμβάν της απώλειας του συναδέλφου μας.

Κύριε Γρηγοριάδη, παρακαλώ, γι’ αυτό τον λόγο, έχετε το λόγο.

**ΚΛΕΩΝ ΓΡΗΓΟΡΙΑΔΗΣ (Ειδική Αγορήτρια του ΜέΡΑ25):** Είναι ζήτημα ηθικής τάξεως κι επειδή ήταν, πραγματικά, ο Μανούσος ο Βολουδάκης ένας πολύ αγαπητός συνάδελφος, ένας εργατικός άνθρωπος και, κυρίως, ένας νέος άνθρωπος που αφήνει πίσω του - από ό,τι έμαθα μόλις τώρα - 3 παιδιά και τη σύζυγό του, να εκφράζω και τη δική μας τη συντριβή στο ΜέΡΑ25 που ένας τόσο νέος άνθρωπος κι εργατικός που προσπαθούσε - από μια τελείως διαφορετική αφετηρία από εμάς - για το καλό της χώρας χάθηκε έτσι και το προσωπικό μου σοκ, γιατί μόλις πριν από μερικές μέρες τον χαιρέτησα. Φαινόταν ότι κερδίζει αυτή τη μάχη κι έτσι είναι η ζωή. Η ζωή του Μανούσου ήταν γεμάτη όσο έζησε κι επιτυχημένη. Θα τον θυμόμαστε όλοι, όσο ζούμε. Να είναι ελαφρύ το χώμα που τον σκεπάζει. Ευχαριστώ πολύ, κ. Πρόεδρε, που μου δώσατε το λόγο.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Το λόγο έχει ο κ. Κεγκέρογλου.

**ΒΑΣΙΛΕΙΟΣ ΚΕΓΚΕΡΟΓΛΟΥ (Ειδικός Αγορητής του Κινήματος Αλλαγής):** Δε γνώριζα ούτε κι εγώ το τραγικό συμβάν. Θα ήθελα, να αναφερθώ στο συνάδελφο Μανούσο Βολουδάκη, στον Βουλευτή με τη σημαντική δραστηριότητα, στον Υπουργό με σημαντικές πρωτοβουλίες, όπως η συνένωση των δύο Οργανισμών Ανάπτυξης της Κρήτης σε ένα και βέβαια, στον άνθρωπο Μανούσο, ο οποίος με τιμούσε με τη φιλία του και έδινε έναν αγώνα καιρό τώρα. Όλοι ελπίζαμε ότι θα βγει κερδισμένος. Δυστυχώς, δεν κέρδισε αυτόν τον αγώνα κι εκτός από τα συλλυπητήρια στην οικογένεια, να ευχηθούμε την καλή δύναμη για να αντιμετωπίσει και τα σημαντικά προβλήματα που ήδη έχουν ανακύψει.

Λοιπόν, ζωή σε όλους και να θυμόμαστε τους ανθρώπους σαν το Μανούσο με αξιοπρέπεια. Αγωνίστηκε και στο στίβο της πολιτικής και βέβαια, τώρα με το μεγάλο πρόβλημα της υγείας του.

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ (Πρόεδρος της Επιτροπής):** Ευχαριστώ πολύ, κ. Κεγκέρογλου.

Εδώ, κυρίες και κύριοι συνάδελφοι, κλείνουμε την τρίτη συνεδρίαση της Επιτροπής μας. Κύριε Υπουργέ, ευχαριστούμε για τη συνεργασία.

Θυμίζω ότι η β΄ανάγνωση θα γίνει την προσεχή Δευτέρα στις 17.00’ το απόγευμα κι εκεί θα ολοκληρωθεί η επεξεργασία του σχεδίου νόμου του Υπουργείου Εθνικής Άμυνας. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. . Αναστασιάδης Σάββας, Ανδριανός Ιωάννης, Αραμπατζή Φωτεινή, Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος, Δερμεντζόπουλος Χρήστος, Δημοσχάκης Αναστάσιος, Καββαδάς Αθανάσιος, Κέλλα Χρήστο, Κεφαλογιάννη ΄Όλγα, Κεφαλογιάννης Ιωάννης, Κοντογεώργος Κωνσταντίνος, Κουμουτσάκος Γεώργιος, Κουτσούμπας Ανδρέας, Λαμπρόπουλος Ιωάννης, Λιβανός Σπυρίδων-Παναγιώτης (Σπήλιος), Λιούτας, Αθανάσιος, Μανωλάκος Νικόλαος, Νικολακόπουλος Ανδρέας, Ρουσόπουλος Θεόδωρος (Θόδωρος), Σενετάκης Μάξιμος, Στυλιανίδης Ευριπίδης, Χατζηβασιλείου Αναστάσιος (Τάσος), Χατζηδάκης Διονύσιος, Αμανατίδης Ιωάννης, Αναγνωστοπούλου Αθανασία (Σία), Βίτσας Δημήτριος, Βούτσης Νικόλαος, Δρίτσας Θεόδωρος, Ηγουμενίδης Νικόλαος, Μουζάλας Ιωάννης, Μπουρνούς Ιωάννης, Ραγκούσης Ιωάννης, Σαρακιώτης, Ιωάννης, Τζάκρη Θεοδώρα, Τσίπρας Γεώργιος, Χαρίτου Δημήτριος (Τάκης), Κεγκέρογλου Βασίλειος, Λοβέρδος Ανδρέας, Φραγγίδης Κατσώτης Χρήστος, Συντυχάκης Μανώλης, Δελής Ιωάννης, Μυλωνάκης Αντώνιος, Χήτας Κωνσταντίνος, Γρηγοριάδης Κλέων και Μπογδάνος Κωνσταντίνος.

Τέλος και περί ώρα 13.35΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ ΓΡΑΜΜΑΤΕΑΣ**

**ΚΩΝΣΤΑΝΤΙΝΟΣ ΓΚΙΟΥΛΕΚΑΣ ΑΝΑΣΤΑΣΙΟΣ(ΤΑΣΟΣ) ΧΑΤΖΗΒΑΣΙΛΕΙΟΥ**